ศธ.ให้สถานศึกษาอาชีวศึกษาทุกแห่งทั่วประเทศจัดทำ BIG DATA ด้านความต้องการแรงงานให้แล้วเสร็จภายใน ม.ค.62 เพื่อวางแผนการผลิตกำลังคนตามทิศทางการพัฒนาประเทศ
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ กล่าวว่า ได้มอบนโยบายให้สถานศึกษาอาชีวศึกษาทุกแห่งขอความร่วมมือสถานประกอบการที่จดทะเบียนอุตสาหกรรมในพื้นที่ ร่วมลงทะเบียนและกรอกข้อมูลความต้องการแรงงานในระยะ 3 ปี เข้าสู่ระบบบิ๊กดาต้า (BIG DATA) เพื่อให้ทราบความต้องการกำลังคนที่แท้จริงและเป็นปัจจุบัน ตั้งเป้า 4 ศูนย์ภูมิภาค คือภาคตะวันออกเฉียงเหนือ ภาคใต้ฝั่งอันดามัน ภาคใต้ฝั่งอ่าวไทย และภาคเหนือ รวม 35 จังหวัด มีสถานประกอบการร่วมลงทะเบียนในระบบครบ 100% ภายในสิ้นเดือนมกราคม 2562 ส่วนศูนย์ประสานงานฯ ภาคใต้ชายแดนรายงานความคืบหน้า มีจำนวนสถานประกอบการราว 1,600 แห่ง ล่าสุดเข้าร่วมกรอกข้อมูลความต้องการในระบบแล้วกว่า 723 แห่ง หรือราวร้อยละ 45 และคาดจะครบภายในสิ้นเดือนธันวาคม 2561 รัฐมนตรีช่วยว่าการกระทรวงศึกษาธิการ กล่าวอีกว่า ทั้งนี้การดำเนินการดังกล่าวเป็นไปตามของสั่งการของ พล.อ.ประยุทธ์ จันทร์โอชา นายกรัฐมนตรี ที่ให้กระทรวงศึกษาและหน่วยงานหลักที่เกี่ยวของของประเทศ จัดทำขึ้น ซึ่งเชื่อมั่นว่า ข้อมูลทั้งหมดจะส่งผลให้วางแผนการผลิตกำลังคนที่มีทั้งปริมาณและคุณภาพตามทิศทางการพัฒนาประเทศ ภายใต้ยุทธศาสตร์ชาติ และไทยแลนด์ 4.0 อย่างแน่นอน